Kokkolan ja sen ympäryskuntien yhteinen sote-yhtymä Soite on saanut aikaan myrskyn vammaisten ja vanhusten kuljetusten ympärillä.

Keski-Pohjanmaan sosiaali- ja terveyspalveluiden kuntayhtymä Soite hakee kyytipalvelusta puolen miljoonan euron säästöä vuodessa. IL

- Keski-Pohjanmaan sote-kuntayhtymä Soiten toimialuejohtaja kertoi “luotettavasti todennetun”, että kyytikeskuspalvelua tuottavan yrityksen taustat ovat, kuten se kertoo.

- Iltalehdelle virkamies myöntää nyt, että mitään tarkastuksia ei ole tehty.

- Myös Bjarne Kallis on mukana pääministeri Sipilän veljen ja Ahola Transportin omistajien kyytikeskusyhtiössä.

Soite päätti muuttaa kuljetusten järjestämistapaa ja valitsi tilauksien välitystä hoitamaan yhtiön, joka ei ole selvinnyt tehtävästä.

Iltalehti kirjoitti viime maanantaina uuden kyytikeskuksen toiminnan ongelmista, joiden vuoksi vanhukset ja vammaiset ovat jääneet ilman lain heille takaamia taksikyytejä. Jutussa kerrottiin myös epäilyksistä, joita niin paikallisilla päättäjillä kuin kilpailussa hävinneillä yrittäjillä on kilpailutuksesta herännyt. Yksi näistä koskee Speysin tarjouksessaan listaamiaan asiakkaitaan. Niitä vain vuoden ikäisen pikkufirman ilmoituksen mukaan oli esimerkiksi “useita kansainvälisiä pörssiyhtiöitä” sekä Suomen puolustusvoimat

Soiten vammaispalveluiden toimialuejohtaja Tanja Witick kommentoi Iltalehden esille nostamia asioita Yle Kokkolan haastattelussa. Ylen toimittaja kysyi, onko pystytty todentamaan, että Speys Oy on tehnyt töitä puolustusvoimille ja useille kansainvälisille pörssiyhtiöille.

- Kyllä minun mielestä luotettavasti, vastasi Witick Ylen toimittajan kysymykseen.

Aiemmin Speysin toimitusjohtaja Jouko Sipilä oli päiväkausien ajan kieltäytynyt antamasta Iltalehdelle mitään lisätietoja näistä asiakasreferensseistä.

Tanja Witick vastasi useiden päivien ja kymmenien puhelinsoittojen jälkeen sähköpostilla Iltalehden kysymykseen siitä, miten asiakasreferenssit oli tarkistettu. Ei mitenkään, Witick kertoi.

- Referenssit eivät herättäneet minkään neljän neuvottelumenettelyyn valitun yrityksen osalta epäilyjä tai kysymyksiä. Näin ollen ei nähty tarpeelliseksi minkään yrityksen osalta niitä tarkemmin tarkastaa. Tämä menettelytapa arvioitiin hankintaprosessissa riittäväksi, Witick vastasi Iltalehdelle.

Witick ei vastannut kysymykseen, valehteliko hän Ylellä.

- Olen pahoillani, jos Ylen nettijutusta syntyy tällainen kuva, hän tyytyi toteamaan.

Myös Bjarne Kallis mukana

Kyytikeskuskilpailutuksen voitti vasta viime vuonna perustettu yhtiö, joka erilaisten omistusjärjestelyiden jälkeen päätyi kuljetusliike Ahola Transportin omistajien, Aholoiden työntekijän sekä pääministerin veljen Jouko Sipilän omistukseen. Nykyään yhtiön hallituksessa on mukana myös entinen rkp:läinen, entinen kristillisdemokraatti ja nykyinen kokoomuslainen Bjarne Kallis, joka on myös Kokkolan kunnanvaltuuston puheenjohtaja.

Iltalehti ei ole tavoittanut Kallista kommentoimaan rooliaan yhtiössä. Kokkolan kaupunginhallitukselle hän on kertonut, että on yhtiössä ainoastaan hallituksen jäsenenä, mutta ei omista yhtiön osakkeita.

Paikallinen media ärähti

Keskipohjanmaa-lehti vaati pääkirjoituksessaan aikalisän ottamista Soiten kyytikeskuksen suhteen, koska Speys Oy ei ole tuottamaan sovittua palvelua. Seuraavana päivänä lehti julkaisi Soiten toimitusjohtaja Ilkka Luoman pitkän vanhuksille ja vammaisille osoitetun anteeksipyynnön, jossa myönnettiin, että Speys Oy:n annettiin aloittaa toiminta keskeneräisenä ilman riittäviä testejä.

Luoma kuitenkin kirjoitti samalla, että kuntayhtymä Soiten mielestä ongelmien korjaamisessa on päästy jo niin pitkälle, että syytä toiminnan välittömään keskeyttämiseen ei ole. Soiten hallitus kuitenkin seuraa tilannetta ja päättää jatkotoimista.

Jostain syystä sopimukseen on neuvoteltu kahden kuukauden “rauhoitusaika” toiminnan käynnistämisestä. Toiminnan piti alkaa jo vappuna, mutta se aloitettiin vasta syyskuun alussa. Yhtiölle voidaan kuitenkin määrätä sopimussakko vasta marraskuussa, mikäli se ei ole saanut toimintaansa sovitulle tolalle.

Projektipäällikkö siivoaa sotkuja veronmaksajien laskuun

Keskipohjanmaa nosti esille myös Soiten projektipäällikkö Ari Sorolan palkkaamisen. Soiten hallitukselle oli vakuutettu, että uusi kyytikeskus ei lisää Soiten henkilöstökuluja. Kuitenkin virkamiesten päätöksellä Ari Sorola värvättiin Soiteen vastaamaan kyytikeskustoiminnasta.

Sorola on työskennellyt Kaustisen seutukunnan kuljetusprojektissa ja saanut palkkansa sieltä. Soite puolestaan on maksanut seutukunnalle Sorolan työpanoksesta. Heinäkuussa Sorola palkattiin määräaikaisesti vuoden loppuun saakka suoraan Soiteen.

Soiten hallituksessa osa jäsenistä on sittemmin vaatinut selvitystä siitä, minkä vuoksi kyytikeskuksen ongelmia paikataan lisähenkilöstöllä, vaikka päinvastaista luvattiin. Sorola alkoi työskennellä Soitelle lokakuussa 2016. Tuolloin kuntayhtymän johtoryhmä esitti tehtävään Sorolaa ilman avointa hakua ja kustannuksiin varattiin 20 000 euroa noin kahden ja puolen kuukauden ajalle. Summa oli päätöspöytäkirjassa jaettu “henkilöstökuluihin” ja “asiantuntijapalkkioihin”.

Iltalehden hankkimien ostolaskujen mukaan Soite on maksanut Kaselle Sorolan työpanoksesta noin 48 000 euroa lokakuun 2016 ja heinäkuun 2017 väliseltä ajalta. Sorola ei vastannut Iltalehden kysymykseen siitä, onko hän palkkansa lisäksi saanut Soitelta erillisiä asiantuntijapalkkioita.

Taksiyrittäjiä närästää se, että vaikka Speys Oy voitti kyytikeskuskilpailutuksen halvemmalla hinnalla, saattavat kokonaiskustannukset Sorolan palkan vuoksi tulla veronmaksajille suuremmaksi. Myös Keskipohjanmaa moitti pääkirjoituksessaan, että Soiten palkkalistoilla olevien henkilöiden tehtävä ei olisi sammutella Speys Oy:n aiheuttamia tulipaloja.